Боян Бойчев
Отиде си

chitanka.info

Отиде си. И какво от това?

Какво, че всички ветрове се скараха,

Какво, като се спъна пролетта

И мъглите се прегръщат по площадите?

Какво, като умре в нощта звезда

И утрото с досада се събуди?

Какво, че с тебе си отиде и света,

И радостта, и замълчаха думите?

Питам те: Защо си отиде?

Много е лесно да решиш ей така.

Стъпки на минувачи да скрият

Не могат твоите стъпки в съня.

През вратата пак се разминават дните,

Самотата лае като злобно псе,

Иде пролет, а листата литват

Жълти, светлината няма я въобще.

Спомени в пространството се лутат,

Какво, като от времето прогонени

Те се връщат с нямото предчувствие —

Ти не можеш да останеш само спомен.

И се прегръща помъдряла вечността,

С любовта от болката се крие,

Но какво значение има всичко това?

Тишината бие. Ти нали си отиде…

февруари 1999 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.